
Digitális eszközök alkalmazása az árvíz elleni védekezésben

Kulcsszavak: Magyarország;Tisza;Duna;árvízvédelem
A dolgozat részletesen ismerteti a digitális eszközök szerepét az árvíz elleni védekezésben Magyarországon. A kutatás célja a digitális technológiák alkalmazásának bemutatása az árvízvédelem különböző területein, beleértve a valós idejű adatgyűjtést, a mesterséges intelligencia (AI) használatát és a lakosság figyelmeztetésére szolgáló rendszereket. A TDK dolgozat fő témája, hogy milyen innovatív megoldásokat lehet bevezetni a hatékonyabb árvízvédelem érdekében, valamint ezek hogyan járulnak hozzá a fenntartható fejlődéshez és a társadalom védelméhez.
A dolgozat bemutatja Magyarország földrajzi adottságait, kiemelve a Duna és a Tisza folyók szerepét az árvizek kialakulásában, valamint az éghajlatváltozás hatásait. Részletesen elemzi a jelenlegi árvízvédelmi infrastruktúrát és a felmerülő kihívásokat, mint például a vízszint-monitoring rendszerek korlátait és a lakosság bevonásának lehetőségeit.
A kutatás külön fejezetet szentel a valós idejű adatgyűjtésnek és elemzésnek, különösen az Internet of Things (IoT) szenzorok és a GIS rendszerek használatának. Az innovatív technológiák közül kiemelendő az AI-alapú előrejelzési rendszerek és a digitális iker (Digital Twin) technológia, amelyek elősegítik a gyors döntéshozatalt és a kockázatok pontosabb értékelését. Továbbá, a dolgozat részletesen tárgyalja a VÉSZ alkalmazás működését és a drónok, valamint az automatizált árvízvédelmi rendszerek szerepét a vészhelyzetek kezelésében.
A kutatás végső része bemutatja az alkalmazott technológiák hatékonyságát a 2013-as és 2024-es Duna áradás során, valamint nemzetközi példákat hoz az árvízi védekezés sikeres digitális megoldásaira. A befejező rész összegzi az eredményeket, értékeli a digitális eszközök által nyújtott előnyöket és javaslatokat fogalmaz meg a jövőbeli fejlesztésekre, különös tekintettel a fenntarthatóságra és a lakosság bevonására



